CELEX: 62016TN0466
Language: el
Date: 2016-08-23 00:00:00
Title: Υπόθεση T-466/16: Προσφυγή της 23ης Αυγούστου 2016 — NRW. Bank κατά ΕΣΕ

10.10.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 371/25
            
         Προσφυγή της 23ης Αυγούστου 2016 — NRW. Bank κατά ΕΣΕ
   (Υπόθεση T-466/16)
   (2016/C 371/28)
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: NRW. Bank (Ντίσελντορφ, Γερμανία) (εκπρόσωποι: A. Behrens, J. Kraayvanger και J. Seitz, δικηγόροι)
   
      Καθού: Ενιαίο Συμβούλιο Εξυγίανσης (SRB)
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση του καθού για τον καθορισμό της ετήσιας εισφοράς της προσφεύγουσας προς το Ταμείο Αναδιαρθρώσεως για το έτος καταβολής εισφορών από 1ης Ιανουαρίου έως 31 Δεκεμβρίου 2016·
            
         
               —
            
            
               να καταδικάσει το καθού στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει τρεις λόγους ακυρώσεως.
   
               1.
            
            
               Πρώτος λόγος: παράβαση του άρθρου 103, παράγραφοι 2 και 7, της οδηγίας 2014/59/ΕΕ (1) και του άρθρου 70, παράγραφος 2, του κανονισμού (ΕΕ) 806/2014 (2)
               
               Η προσφεύγουσα υποστηρίζει ότι η απόφαση του καθού για τον καθορισμό της ετήσιας εισφοράς της είναι παράνομη, διότι λαμβάνει υπόψη ως λόγο μειώσεως της εισφοράς μόνο τις αναπτυξιακές δραστηριότητες, αλλά όχι και τις δραστηριότητες χορηγήσεως ενισχύσεων της προσφεύγουσας. Τούτο είχε ως αποτέλεσμα τον καθορισμό υπερβολικά υψηλού ποσού ετήσιας εισφοράς της προσφεύγουσας προς το Ταμείο Αναδιαρθρώσεως για το έτος καταβολής εισφορών από 1ης Ιανουαρίου έως 31 Δεκεμβρίου 2016.
            
         
               2.
            
            
               Δεύτερος λόγος: παραβίαση των εκτελεστικών κανονισμών για την εφαρμογή της οδηγίας 2014/59/ΕΕ και του κανονισμού (ΕΕ) 806/2014, οι οποίοι πρέπει να ερμηνεύονται κατά τρόπο σύμφωνο προς τις εν λόγω πράξεις, υπό την έννοια ότι επιτάσσουν την προνομιακή μεταχείριση, μεταξύ άλλων, και της δραστηριότητας χορηγήσεως ενισχύσεων.
            
         
               3.
            
            
               Τρίτος, επικουρικώς προβαλλόμενος λόγος: παράνομος χαρακτήρας των εκτελεστικών κανονισμών για την εφαρμογή της οδηγίας 2014/59/ΕΕ και του κανονισμού (ΕΕ) 806/2014
               Στο πλαίσιο αυτό, η προσφεύγουσα υποστηρίζει ότι, σε περίπτωση που δεν είναι δυνατή η ερμηνεία των εκτελεστικών κανονισμών κατά τρόπο σύμφωνο με την οδηγία 2014/59/ΕΕ και τον κανονισμό (ΕΕ) 806/2014, οι εκτελεστικοί κανονισμοί είναι, στο μέτρο αυτό, παράνομοι. Επομένως, παράνομη είναι και η απόφαση του καθού η οποία στηρίχθηκε στους εν λόγω εκτελεστικούς κανονισμούς.
            
         
      (1)  Οδηγία 2014/59/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τη θέσπιση πλαισίου για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων και για την τροποποίηση της οδηγίας 82/891/ΕΟΚ του Συμβουλίου, και των οδηγιών 2001/24/ΕΚ, 2002/47/ΕΚ, 2004/25/ΕΚ, 2005/56/ΕΚ, 2007/36/ΕΚ, 2011/35/ΕΕ, 2012/30/ΕΕ και 2013/36/ΕΕ, καθώς και των κανονισμών του Ευρωπαϊκού Κοινοβουλίου και του Συμβουλίου (ΕΕ) 1093/2010 και (ΕΕ) 648/2012 (ΕΕ 2014, L 173, σ. 190).
   
      (2)  Κανονισμός (ΕΕ) 806/2014 του Ευρωπαϊκού Κοινοβουλίου και του Συμβουλίου, της 15ης Ιουλίου 2014, περί θεσπίσεως ενιαίων κανόνων και διαδικασίας για την εξυγίανση πιστωτικών ιδρυμάτων και ορισμένων επιχειρήσεων επενδύσεων στο πλαίσιο ενός Ενιαίου Μηχανισμού Εξυγίανσης και ενός Ενιαίου Ταμείου Εξυγίανσης και τροποποιήσεως του κανονισμού (ΕΕ) 1093/2010 (ΕΕ 2014, L 225, σ. 1).